Danie, ek sien op Facebook dat die winkelbestuurder van jou plaaslike Spar-winkel oorlede is aan COVID-19. Hoe ervaar jy die effek van die virus op die omgewing waar jy jou bevind?
Keith Harker was die bestuurder van Spar nie ver van waar ek woon nie. Sy skielike dood was ’n groot skok vir die hele gemeenskap. ’n Saggeaarde, vriendelike mens, wat altyd tyd ingeruim het om ’n geselsie aan te knoop. Sy heengaan was ook ’n duidelike bewys dat die virus toeslaan sonder aansien des persoons. Ek vrees deesdae om WhattsApp-boodskappe te lees, want ons word daagliks beroof deur ’n onsigbare vyand wat groot verwoesting saai.
Lizan, ek weet dat jy en jou hele gesin onlangs COVID-19 onder lede gehad het. Ek weet julle was baie siek. Sien jy kans om van jou ervaring te vertel?
Elke dag steek ’n nuwe simptoom sy kop uit, elke dag hoop ek dit gaan beter, elke dag wonder ek of ek môre nog gaan lewe.
Ek was bang ek moet hospitaal toe gaan en kom nie weer daar uit nie. Ek was bang ek het wel die hospitaal nodig en daar is nie ’n bed nie. Ek was bang ek sal nooit weer gesond voel en my fiets kan trap nie.
Ek het net weer besef: Die virus het nie reëls nie, of hy het die reëlboek iewers in die eerste golf verloor; hy maak nes hy wil en almal ervaar hom anders.
Mercy, dis een ding om te sê die teaterbedryf is op sy kop gekeer; dis 'n ander ding om elke dag daarmee saam te leef. Jy is 'n aktrise en skrywer van wie almal in die Afrikaanse teaterwêreld weet. En toe kom COVID-19. Hoe beleef jy die afgelope paar maande?
Aan die begin van die inperking was ek ekstaties oor die idee om vir 21 dae in my woonstel te bly. Uiteindelik ’n bietjie stilte! Ek kon verf, aan my tesis werk, my gunstelingreekse kyk, aan my tesis werk, en lees vir pret. 21 dae word toe maande. En dit word maande. En nog maande.